Rhif myfyriwr: 1303452			Côd y modiwl: EAEC6007C
EAEC6007C
Ymchwil Annibynnol Plentyndod Cynnar:
Traethawd Estynedig





[bookmark: _GoBack]Gwerthusiad beirniadol o effaith chwarae ar ddatblygiad iaith a sgiliau cymdeithasol plentyn yn y blynyddoedd cynnar.






Rhif myfyriwr: 1303452

Cynnwys

Crynodeb.									3

Rhagarweiniad.								4

Chwarae yn y blynyddoedd cynnar. 				5

Datblygiad iaith	a sgiliau cymdeithasol.			8	

Datblygiad iaith drwy chwarae.					9

Rhaglenni ymyrraeth							13

Rôl yr oedolyn.								15

Casgliad.									16

Cyfeiriadau.								18




Crynodeb
Mae’r traethawd yn gwerthuso rôl chwarae a rhyngweithio wrth hyrwyddo datblygiad iaith a sgiliau cymdeithasol yn y blynyddoedd cynnar. Mae’r llenyddiaeth yn nodi bod chwarae yn reddf naturiol i blentyn ac yn cefnogi dysgu, trwy gefnogi rhyngweithiad plentyn gydag eraill a’r amgylchedd o’i gwmpas ac o ganlyniad yn hybu datblygiad cyfannol y plentyn. Fodd bynnag nodwyd hefyd nad yw’r cyfleoedd yma mor eang erbyn heddiw. O fewn y canfyddiadau er bod tystiolaeth bod cyfleoedd chwarae i blant wedi lleihau tu fewn a thu allan i’r ysgol, dangosa ystadegau yn yr ymchwil bod chwarae’n cael effaith cadarnhaol ac yn hanfodol ar gyfer datblygu a hyrwyddo sgiliau iaith a chymdeithasol yn y blynyddoedd cynnar. Noda’r ymchwil y buddiannau o chwarae a rhyngweithiad ag eraill ar ddatblygiad plentyn. Trafodwyd hefyd cymhlethdodau chwarae ar gyfer plant gydag anghenion ychwanegol. Yn ogystal â hyn darganfuwyd bod plant o gefndiroedd difreintiedig hefyd yn gwynebu rhwystrau wrth fynd ati i chwarae. Awgryma’r ymchwil buddiannau i’r plentyn o ryngweithio ag eraill a phwysleisia’r dystiolaeth rôl yr oedolyn yn chwarae gyda phlant hefyd ac yn cynnig cefnogaeth i alluogi’r plentyn i gael profiadau cyfoethog er mwyn ymestyn ei dysgu.



Rhagarweiniad
“1,2,3......... barod neu beidio!!” Dyma o bosib un o’r atgofion cynharaf o blentyndod, cuddio a chwarae gyda’r brawd mawr. Er yn llawn cyffro a hwyl wrth chwilio a dyfalu ble fyddai’r lle gorau i guddio yn y tŷ, ar yr un pryd datblyga sgiliau iaith trwy gyfri, symud o gwmpas y tŷ, edrych tu ôl i’r drws, o dan y gwely a heb yn wybod dysgu cysyniadau arddodiad ynghyd â geirfa newydd. Dyma oedd hwyl chwarae ond heb yn wybod ar y pryd y ffordd o ddysgu a datblygu sgiliau iaith.
Felly pan gyflwynwyd fframwaith y Cyfnod Sylfaen yng Nghymru yn 2008 o bosib yr oedd yn ymddangos braidd yn ddryslyd bod plant yn mynd i’r ysgol i chwarae. Ond wrth gwrs yn y gorffennol byddai disgwyl i blant eistedd wrth ddesg i weithio ac yna chwarae ar ôl mynd adref. Ond rhaid cofio, roedd bywydau’n llai prysur yn y gorffennol a plant yn cael fwy o amser i chwarae tu fewn a thu allan. Yn ôl The Guardian (2016) mae plant yn gwario hanner yr amser tu allan o’i gymharu â’i rhieni pan oeddent yn blant, ar gyfartaledd ychydig dros 4 awr yr wythnos o’i gymharu â 8.2 awr yr wythnos. Felly oes angen ystyried hyn, a rhoi mwy o gyfle i blant ddysgu trwy chwarae yn y blynyddoedd cynnar?
Ers sefydliad y Cyfnod Sylfaen yng Nghymru yn 2008 caiff chwarae tipyn o sylw ac yn ôl Yr Adran Addysg a Sgiliau (AAS) (2015) dyma sydd wrth wraidd y Cyfnod Sylfaen, y busnes o chwarae sydd yn allweddol i ddatblygiad cyfannol y plentyn (Play Wales, 2013). Nid yw chwarae yn gysyniad newydd gan ei fod wedi bodoli erioed ac er mae’r chwarae o bosib wedi newid dros y blynyddoedd, noda awduron fel Gleave a Cole-Hamilton (2012) nad oes rheolau i chwarae ac nid oes ffordd gywir neu anghywir i’w wneud. Mae chwarae’n hwyl ond ar yr un pryd yn medru fod yn ddifrifol gan fod cymaint yn digwydd. Boed yn chwarae dychmygol yn y gornel chwarae rôl neu chwarae yn y dŵr a dysgu cysyniadau a geirfa cyfaint, yn bendant mae’r plentyn yn dysgu ac wrth gwrs heb ystyried mai dyma beth sy’n digwydd gan ei fod yn mwynhau ac yn ymrwymo yn y chwarae.
Penderfynwyd dewis y pwnc yma gan ei fod wedi cael tipyn o sylw ers sefydliad y Cyfnod Sylfaen hefyd dros y blynyddoedd gwelwyd diffyg sgiliau iaith ymysg plant ifanc sydd wedi codi gofid yn y sector blynyddoedd cynnar. Yn ogystal â hyn mae awduron fel Louv (2010) yn credu nad yw plant yn cael yr un cyfle a’r rhyddid i chwarae yn yr un ffordd ag oeddent ryw 30 mlynedd yn ôl ac o bosib caiff hyn dylanwad negyddol ar ddatblygiad iaith a sgiliau cymdeithasol. Teimlwyd fod hyn braidd yn annheg gan dyma’r cyfnod mwyaf allweddol yn natblygiad plentyn ond heb y cyfleoedd yma, o bosib ni chaiff plant y gorau o fywyd yn ogystal â cholli allan ar gam allweddol yn ei datblygiad. Er yn ymwybodol fod bywyd wedi newid yn sylweddol ers fy nghyfnod plentyndod, mae plant dal yn blant ac yn datblygu yn yr un ffordd felly mae angen yr un cyfleoedd a’r rhyddid i chwarae ac arbrofi er mwyn hybu ei datblygiad. 
Bwriedir edrych ar chwarae tu fewn a thu allan yn ystod cyfnod plentyndod cynnar a’r cyfleoedd i blant wneud hyn boed yn yr ysgol neu yn y cartref. Yna trafodir datblygiad iaith a’r modd mae plentyn yn datblygu i fod yn gyfathrebwyr wrth dderbyn cefnogaeth gan yr oedolyn, yna sut mae chwarae yn medru hyrwyddo hyn. Cynhwysir damcaniaethwyr dylanwadol yn y maes ac yna trafod cynhwysiant ac unrhyw heriau a gwyneba rhai plant wrth iddynt fynd ati i chwarae a chyfathrebu ag eraill. 

Chwarae yn y blynyddoedd cynnar 
Ystyriwyd chwarae’n hwyl ac yn llawn dychymyg a phosibiliadau diddiwedd ond beth yw’r canlyniad ar ddiwedd y broses os oes un o gwbl? Awgryma Smith (2009) nid oes diwedd amlwg i chwarae neu nod penodol. Yn ogystal â hyn rhaid ystyried y trafod sydd yn digwydd rhwng plant wrth iddynt chwarae a’r sgiliau iaith maent yn ei datblygu a dysgu.
Mae’n ffaith wybyddus fod chwarae yn allweddol i ddatblygiad y plentyn ac yn cyfrannu i les emosiynol, cymdeithasol, corfforol a gwybyddol (Goldstein,2012;Ginsburg,2007;Rubin, 2009). Soniwyd yn flaenorol am y ffaith nid yw chwarae yn gysyniad newydd ond ers gweithredu’r Cyfnod Sylfaen mewn lleoliadau blynyddoedd cynnar yn 2008 caiff chwarae tipyn o sylw dros y blynyddoedd. Mynega AAS (2015) mai datblygiad cyfannol y plentyn sydd wrth wraidd y fframwaith a thrwy chwarae maent yn adeiladu ar ei profiadau a gwybodaeth flaenorol, felly maent yn ymestyn ei dysgu a’r hyn maent yn gwybod yn barod. Felly cefnoga hyn erthygl 29 CCUHP sydd yn datgan y dylai addysg ddatblygu personoliaeth a thalent pob plentyn yn gyflawn (Hawliau Plant Cymru, 2016). Trwy gynnig amryw o weithgareddau disgwylir i blant  ymarfer yr hyn maent yn ei wybod yn barod ac yna adeiladu ar eu profiadau trwy chwarae a rhyngweithio ag eraill. Ceir addysgeg tebyg mewn ysgolion a meithrinfeydd Reggio Emilia lle credir bod chwilfrydedd y plant yn medru arwain i ddealltwriaeth o’r byd o’i chwmpas (Siencyn, 2010) yn ogystal â hyn caiff plant yr amser i chwarae tan iddynt fodloni ar y canlyniad. 
Ni ddylid anghofio bod cyfleoedd i chwarae tu fewn neu thu allan yn y cartref, yr ysgol neu lleoliadau cyhoeddus, megis y parc chwarae. Er pwysleisiwyd ar bwysigrwydd chwarae mewn lleoliadau blynyddoedd cynnar mynega Goldstein (2012) fod plant yn cael llai o gyfle i chwarae erbyn heddiw gan fod ffordd o fyw mor brysur yn ogystal â newidiadau i strwythur y teulu. Cyniga Brown a Patte (2013) bod yna rhwystrau eraill hefyd megis rhieni ofnus, llai o fynediad i ardaloedd chwarae o ansawdd, cynnydd mewn amser sgrin a lleihad mewn amser chware yn yr ysgol. Beth bynnag yw’r rhwystr mae angen ei goresgyn i alluogi plant cael y rhyddid i chwarae a defnyddio ei cyrff a’i meddwl gan yn ystod blwyddyn gyntaf plentyn noda (Save the Children, 2015) bod maint yr ymennydd yn dyblu a tua 80% o maint un oedolyn erbyn 3 mlwydd oed felly awgryma hyn bod y cyfnod yma’n allweddol i  ddatblygiad yr ymennydd.
Mae’n ofid bod cyfleoedd i chwarae’n lleihau felly sut ellir oresgyn rhain? A oes cyfrifoldeb gan lleoliadau blynyddoedd cynnar i wneud mwy i sicrhau fwy o gyfleoedd chwarae sydd yn allweddol i ddatblygiad yr ymennydd (Education Scotland, 2016) neu a oes dyletswydd ar rieni i ymroi eu hamser i wneud hyn? Mynega Ward (2016) fod diffyg dealltwriaeth ynglŷn â gwerth chwarae yn annog rhieni ac ysgolion i’w lleihau fel blaenoriaeth yn ogystal â hyn nodwyd fod rhieni a’r llywodraeth yn pwysleisio mwy ar rifedd a llythrennedd. Felly oes angen atgoffa rhieni ac addysgwyr am fuddiau chwarae? Cyhoeddwyd ystadegau gan Lywodraeth Cymru yn 2016 yn nodi cyrhaeddiad plant ar ddiwedd y Cyfnod Sylfaen. Nodwyd bod 9 allan o 10 wedi cyflawni’r deilliant disgwyliedig erbyn diwedd y Cyfnod Sylfaen (Welsh Government, 2016), 0.9% o gynnydd ers 2015 ac yna 90.7%  wedi cyflawni’r deilliant disgwyliedig yn sgiliau iaith, llythrennedd a chyfathrebu. Felly cawn dystiolaeth i gadarnhau effeithiolrwydd a llwyddiant y Cyfnod Sylfaen. Mae ymarferwyr yn ymwybodol o fuddiannau chwarae i ddatblygiad y plentyn fodd bynnag maent yn llai ymwybodol o sut mae chwarae yn medru cefnogi dysgu academaidd a sgiliau chymdeithasol hefyd ei rôl nhw yn chwarae plant (Vu et al., 2015). Awgryma hyn bod diffyg sgiliau a hyder gan ymarferwyr i gefnogi chwarae plant (Nutbrown a Clough, 2013).
Yn lleoliadau Reggio Emilia, y plentyn sydd yn ganolog i’r dysgu a gwerthfawrogwyd yr hyn sydd gan y plentyn i’w gynnig hynny yw'r wybodaeth maent yn ei feithrin yn barod. Er mwyn adeiladu ar hyn cynigwyd profiadau uniongyrchol a arweinia i ddealltwriaeth o’r byd o’i cwmpas (Siencyn, 2010) sydd hefyd yn sail i’r Cyfnod Sylfaen. Trwy ei chwarae mae plant yn datblygu sgiliau pwysig ar gyfer dysgu, bywyd a gwaith (Education Scotland, 2016) ac er mwyn i chwarae fod yn effeithiol yn y Cyfnod Sylfaen rhaid cynllunio’n gofalus ar ei cyfer Department for Children, Education, Lifelong Learning and Skills (DCELLS) (2008a).
Ymddangosa chwarae i rywun o’r tu allan o bosib yn weithgaredd hapus, llawn hwyl sydd yn diddori plant am orau ac o bosib yn un ddibwrpas. Ond erbyn hyn mae nifer o dystiolaeth yn cadarnhau fod cymaint mwy yn mynd ymlaen yn ystod cyfnodau o chwarae gan ei fod  yn cyfrannu i ddatblygiad cyfannol y plentyn a thrwy ei rhyngweithiad ag eraill dysga plant sut i gyfathrebu ac yna datblygu ei sgiliau cymdeithasol. Cred Goldstein (2012) bod chwarae’n rhoi’r cyfle gorau i blant fod yn hapus, iach ac yn aelodau cynhyrchiol o’r gymdeithas, ond ni ellir gwneud hyn ar ben eu hun, rhaid iddynt gael y gefnogaeth ac amryw o gyfleoedd chwarae (Play Wales, dim dyddiad) yn ogystal â digon o le i’w wneud. Mae’n ddyletswydd ar oedolion i sicrhau bod y cyfleoedd yma ar gael i blant gan ei fod yn amlwg yn allweddol i’w datblygiad. Ni ddylid anghofio bod gan blant hawliau a datgania erthygl 31 Confensiwn y Cenhedloedd Unedig ar Hawliau’r Plentyn (CCUHP) bod gan blant yr hawl i ymlacio a chwarae ac ymuno mewn ystod eang o weithgareddau (Hawliau Plant Cymru, 2016). Felly mae cyfyngu amser chwarae i blant yn mynd yn erbyn CCUHP ac o bosib yn oedi datblygiad y plentyn ac yn cael effaith hirdymor (Goldstein, 2012).  Mewn byd delfrydol byddai plant yn cael amryw o gyfleoedd chwarae boed tu fewn neu thu allan a’r rhyddid i wneud hyn. 
Hyd yn hyn soniwyd am chwarae yn gyffredinol ond rhaid cofio am y cyfleoedd chwarae sydd ar gael i blentyn yn yr awyr agored. Nid yw hyn yn syniad newydd gan dyma ble oedd rhan fwyaf o chwarae yn cymryd lle yn yr 80au ond oherwydd rhwystrau megis pryderon diogelwch a datblygiadau technolegol ni welir cymaint o blant yn mentro allan (Play Wales, 2016). Wrth feddwl am chwarae yn y Cyfnod Sylfaen, mae’r ystafell ddosbarth yn dod i’r meddwl ac ardaloedd deniadol ym mhob cornel o’r dosbarth ond rhaid ystyried y posibiliadau sydd ar gael ar gyfer chwarae tu allan hefyd, gan fod yr ardal yma yn estyniad naturiol i’r dosbarth (Burriss a Burriss, 2011). Er cyniga’r ardal tu fewn amryw o gyfleoedd dysgu medrai’r tu allan gynnig amgylchedd gwahanol sef fwy o le a rhyddid i chwarae, archwilio ac arbrofi gan mae’r ardal tu fewn yn rhy gyfyng i wneud hyn (Tovey, 2007). Er mae angen amser i chwarae tu allan rhaid i’r chwarae yma fod o ansawdd felly disgwylir i’r ymarferydd rhoi’r rhyddid i blant archwilio syniadau eu hun yn ogystal ag ychwanegu adnoddau i ardaloedd er mwyn cyfoethogi’r dysgu (Haughton, 2016; Richards, 2010).
Mae chwarae tu allan yn fuddiol i’r corff gan fod digon o le i symud a rhedeg o gwmpas ond yn ogystal â hyn caiff plant y cyfle i gyfathrebu gyda’i chyfoedion boed yn yr ysgol neu ardaloedd cymdeithasol (Burriss a Burriss, 2011). Mae chwarae tu allan hefyd yn annog plant i chwarae mewn ffordd wahanol ac yna rhaid iddynt ddefnyddio ei dychymyg a’i meddwl creadigol (The Guardian, 2016). O hyn gellir dadlau bod chwarae yn yr awyr agored yn rhoi digon o gyfleoedd i blant ddatblygu fodd bynnag heb y cyfleoedd i ryngweithio ag eraill medrai hyn ddinistrio’r cyfle i blant ddysgu sgiliau cymdeithasol (Frost 2010 dyfynnwyd yn Brown a Patte, 2010:27).
Er caiff plant y cyfle i chwarae tu fewn neu tu allan ac ymgymryd mewn gwahanol fathau o chwarae, nid yw’r chwarae yr un math gan fod mwy o le a rhyddid iddynt ymestyn ei dysgu a darganfod pethau newydd. Soniwyd yn fras am y cyfle i ryngweithio a chyfathrebu wrth chwarae felly sut mae plant yn meithrin y sgiliau yma?
Datblygiad iaith a sgiliau cymdeithasol
Gan symud ymlaen i bwnc arall o ddiddordeb ac sydd yn allweddol i ddatblygiad y plentyn yn y blynyddoedd cynnar sef iaith a sgiliau cymdeithasol. Mae datblygiad iaith yn hanfodol i ddatblygiad plentyn ac yn allweddol ar gyfer cyfathrebu ac i feithrin perthnasau gydag eraill (Brock a Rankin, 2008) yn ogystal â hyn maent yn cefnogi plant i wneud synnwyr o’r byd o’i cwmpas. Mynega Whitehead (2009) mai iaith yw un o deganau cyntaf babanod a fydd ganddynt am weddill ei bywyd, felly pryd datblyga’r sgiliau yma?
Awgryma Whitehead (2007) nid y gallu i siarad iaith adnabyddadwy yw dechrau iaith a chyfathrebu felly awgryma hyn bod y sgiliau yma’n dechrau datblygu cyn i blentyn medru siarad. Yr eiliad mae baban yn cael ei eni cyflwynwyd i iaith ac mae’n ymateb trwy wneud cyswllt llygaid, synau ac ystumiau, ac yna’n dechrau sgwrsio (Brock a Rankin 2008) felly gellir dadlau ei fod yn gyfathrebwyr o’r cychwyn. Yn yr un modd mynega Whitehead (2009) fod babanod yn gyfathrebwyr da o enedigaeth a ganddynt amryw o reddfau sy’n ei galluogi i ffurfio perthynas agos gyda’i gofalwyr. Wrth ystyried baban llwglyd, cysglyd neu mewn poen byddai’n crio a'r gofalwr yn ymateb trwy ryngweithio a chyfathrebu. Felly mae babanod yn dysgu rheolau sylfaenol sgwrsio trwy ei rhyngweithiad gydag oedolion (Weitzman, 2016). Mae meithrin perthnasau adeg cyfnodau cynnar yn allweddol i ddatblygu sgiliau cyfathrebu a chred Save the Children (2015) fod y perthnasau yma’n hanfodol yn enwedig y rhai yn y cartref ond medrai perthnasau cael ei sefydlu mewn amryw o leoliadau eraill hefyd megis meithrinfeydd, a’r parc lleol. Yn ôl Gleave a Cole-Hamilton (2012) mae ardaloedd cyhoeddus yn galluogi plant i ffurfio cyfeillgarwch, dysgu rheolau bywyd cymdeithasol ac yna eu paratoi ar gyfer y dyfodol (Jamison et al.,2012). Mynna hyn bod angen y rhyngweithiad yma er mwyn dysgu yr hyn sydd yn dderbyniol yn y gymuned. 
O ganlyniad i’r rhyngweithiad gydag eraill mae babanod yn ymateb i ystumiau gwynebol ac i lais cyfarwydd yna’n cael ymateb gan y derbynnydd, felly mae’n ailadrodd y broses er mwyn cael yr un ymateb eto, mewn ffordd yn cael ei gwobrwyo. Gelwir y broses yma’n cyflyru gweithredol gan Skinner (1953,1957 dyfynnwyd yn Siencyn a Richards, 2010 tt:156). Felly trwy ei rhyngweithiad ag eraill boed yn aelod o’r teulu neu yn aelod o staff y feithrinfa, gwelir iaith y plentyn a’i sgiliau cymdeithasol yn datblygu (Save the Children, 2015) fodd bynnag dadleua Chomsky (1957 dyfynnwyd yn Siencyn a Richards, 2010:156) trwy ddatgan fod iaith yn rhy gymhleth i blant ddysgu, ond wrth i fabanod ymateb i’w gofalwyr mae hyn o bosib yn gwrthbrofi damcaniaeth Chomsky. Yn ogystal â hyn, mae plant yn medru caffael mwy nag uniaith ond yn ôl Bruce (2011) mae plant uniaith ond yn gallu chwarae yn iaith ei hun ac o ganlyniad mae ei bywydau’n fwy cyfyng o’i gymharu â phlant amlieithog.
Awgryma hyn fod babanod yn medru cyfathrebu o’r cychwyn a’r gallu i fod yn gyfathrebwyr da ond er mwyn dysgu iaith a’r sgiliau cymdeithasol sydd angen mewn bywyd mae’n bwysig fod plant hefyd yn cael y cyfle i chwarae er mwyn ymarfer y sgiliau yma (Whitehead, 2009). Mynega Save the Children (2015) bod sgiliau iaith cynnar yn allweddol i ddysgu darllen a heb ddealltwriaeth geiriau a’r gallu i siarad a gwrando yna medrai plant cael anhawster i ddysgu darllen. Felly os na ddatblyga plant ei sgiliau iaith yna medrai hyn effeithio ar ei haddysg a’i chanlyniadau yn y dyfodol. Ychwanegwyd bod oedolion ifanc oedd yn dangos diffyg sgiliau iaith mewn plentyndod cynnar yn fwy tebygol o fod allan o addysg a chyflogaeth rhwng 16 a 18 oed (ICAN 2006 dyfynnwyd yn Save the Children, 2015: 18). Disgwylir i weithgareddau’r Cyfnod Sylfaen annog plant i ddatblygu sgiliau addas i gyfathrebu a datblygu perthnasau cadarnhaol gydag eraill (DCELLS, 2008b) yn debyg caiff plant digon o gyfleoedd i gyfathrebu yn lleoliadau Reggio Emilia gan cynigwyd amryw o ardaloedd i annog chwilfrydedd plant yn ogystal â dewis o adnoddau i ymestyn y dysgu (Richards, 2010). 
Ond rhaid derbyn nid yw pob plentyn yn datblygu sgiliau iaith yn yr un modd oherwydd anabledd neu anghenion dysgu ychwanegol ond disgwylir i ran fwyaf o blant sydd yn datblygu’n nodweddiadol i fedru siarad a defnyddio brawddegau llawn erbyn 5 mlwydd oed (Save the Children, 2015). Fodd bynnag awgryma Siencyn a Richards (2010) nid yw pob plentyn yn datblygu iaith a sgiliau cyfathrebu ar yr un cyflymder felly mae pob plentyn yn wahanol,  hefyd mae’n dibynnu ar amgylchedd dysgu’r plentyn. Yn ôl Whitehead (2007) mae datblygiad iaith yn broses gymdeithasol ac yn ffynnu mewn cyd-destun cefnogol ac ystyrlon, felly gyda’r gefnogaeth cywir a’r cyfle i chwarae oes modd i’r plentyn ddatblygu’r sgiliau sydd yn angenrheidiol i fod yn gyfathrebwr hyderus a llwyddiannus?

Datblygiad iaith drwy chwarae
O’r dystiolaeth a chyflwynwyd, mae’n ymddangos bod chwarae ac iaith yn hanfodol i ddatblygiad adeg plentyndod cynnar (Conner et al., 2014) ond sut mae’r ddau yn cyd-fynd? Cred Whitehead (2009) fod chwarae ac iaith yn rhannu nifer o nodweddion megis y defnydd o symbolau i gynrychioli syniadau, teimladau a phrofiadau; a’r ddau yn adlewyrchu meddwl dynol ac yn greawdwyr o feddyliau newydd. Gellir honni bod un yn methu digwydd heb y llall ac yna’r ddau yn cefnogi ei gilydd i ryw raddau. Mynega Mills et al. (2014) fod rhyngweithiad ar lafar yn fwy tebygol o ddigwydd yn ystod chwarae nag unrhyw weithgaredd arall a bod y ddwy elfen yn ddimensiynau anwahanadwy yng nghyd-destun plentyndod cynnar (Pramling-Samuelsson a Johansson 2006 dyfynnwyd yn Sanberg ac Ärlemalm-Hagsér, 2011: 44) felly sut mae chwarae’n dechrau a beth sydd yn digwydd i ddatblygiad y plentyn wrth iddynt ymrwymo yn y gweithgaredd? 
I ddechrau medrai plentyn chwarae ar ben ei hun neu gydag eraill ond wrth chwarae mae’r plentyn yn cael y rhyddid a’r gallu i ddewis a rheoli rhai agweddau (Play Wales, 2013).  Disgwylir i blant cael y cyfle i chwarae’n rhydd a dilyn diddordebau a syniadau ei hun (DCELLS, 2008a) yn hytrach na chyfarwyddiadau gan yr oedolyn. Yn ôl Goldstein (2012) mae chwarae’n sy’n dechrau yn naturiol gan yr unigolyn yn meithrin ei datblygiad cyfannol felly atgyfnertha hyn fframwaith y Cyfnod Sylfaen. Caiff plentyn y cyfle i ymgymryd mewn gwahanol fathau o chwarae er enghraifft symbolaidd, ddychmygol, corfforol, creadigol ond i enwi rhai ac maent yn medru gorymylu, hynny yw mynd o un math i’r llall (Smith, 2009) ond yn ogystal â hyn mae gwahanol gamau i chwarae. Wrth chwarae ar ben ei hun, fod yn wyliwr neu chwarae’n baralel i blentyn arall nid oes unrhyw gyfathrebu yn digwydd, ond wrth i’r plentyn symud i’r cam nesaf o chwarae partneriaeth a chydweithredol dyma ble mae’r cyfathrebu yn cychwyn (DCELLS, 2008a). Cred Piaget (1951 dyfynnwyd yn Smith, 2009:35) bod trefn ddatblygiadol i chwarae plant hynny yw maent yn symud o un math o chwarae i’r llall yn ystod cyfnodau gwahanol adeg plentyndod. Awgryma hyn bod plant ond yn medru chwarae mewn ffordd benodol ar gyfnod penodol yn ei bywyd ac o bosib ddim yn medru chwarae mewn ffordd fwy cymhleth tan ei bod wedi cyrraedd yr oed a ddisgwylir i wneud hyn.
Wrth gyd-chwarae mae cyfathrebu’n digwydd yn naturiol gan fod angen trafod yr hyn sydd yn digwydd ac o bosib yn mynd i ddigwydd, ar adegau bydd hefyd angen datrys problemau. Mae’r cyfathrebu a’r cydweithrediad yma’n hanfodol ar gyfer chwarae gan fod angen i blant ddilyn rheolau a chwarae rolau gwahanol (Goldstein, 2012). Yn ogystal â hyn mae’r chwarae yn dysgu plant sut i weithio gydag eraill, rhannu a datblygu sgiliau hunanreolaeth (Ginsburg, (2007). Wrth chwarae ar ben ei hun nid oes angen i’r plentyn ystyried eraill ond wrth gyd-chwarae rhaid ystyried teimladau eraill a gwrando ar yr hyn sydd ganddynt i ddweud. Cred Vygotsky (1978 dyfynnwyd yn Bilton, 2010: 49) bod angen i blant ddangos hunanreolaeth dda wrth chwarae gan raid iddynt ddilyn rheolau gan fod chwarae yn gymdeithasol ac yn cynnwys eraill. Ond ar y llaw arall cred Piaget (1952 dyfynnwyd yn Rees a Merriman, 2010:105) fod plant yn ‘wyddonwyr unig’ gan ei fod yn dysgu trwy ryngweithio gyda’r amgylchedd ar ben ei hun. O bosib dyma sut maent yn dysgu yng nghyfnodau cynnar pan ar ben ei hun yn chwarae gyda theganau ond wrth iddynt fynd i lefydd cymdeithasol ac i feithrinfeydd disgwylir iddynt ryngweithio a chymdeithasu gydag eraill fel soniwyd gan Vygotsky. 
Pwysleisia The National Strategies: Early Years (2009) ar bwysigrwydd i blant fynegi eu syniadau’n glir a gwrando ar syniadau eraill er mwyn ymestyn ei meddwl, defnyddio eu sgiliau iaith a dysgu rhai newydd. Dyma sut datblyga plant eu sgiliau cymdeithasol sydd angen i gyfathrebu. Mae’n dysgu’r plentyn i gymryd tro yn yr un modd rhaid cymryd tro wrth sgwrsio, hynny yw gwrando ar y siaradwr ac aros cyn ymateb. Wrth i blentyn wylio a gwrando ar oedolyn yn cyfrannu i sgwrs yna byddai’r plentyn yn dysgu i wneud yr un fath (Brock a Rankin, 2008). Mynega Siencyn a Richards (2010) fod angen nifer o sgiliau er mwyn cyfathrebu’n llwyddiannus, hynny yw nid iaith yn unig sydd angen. Rhaid cynhyrchu seiniau addas i gyfleu ystyr yna deall ystyr y geiriau cyn ei trefnu a’i defnyddio at bwrpas ac yn addas. Felly er dysga plant iaith rhaid hefyd datblygu’r sgiliau sydd angen i’w ddefnyddio mewn ffordd ystyriol ac addas er mwyn gwneud synnwyr i’r gwrandäwr. Cred Sheridan (2011) bod chwarae yn cynnig y cyfleoedd sydd angen i ddatblygu’r sgiliau hanfodol yma. Beth am ystyried chwarae rôl? Wrth i blant fynd i mewn i’r byd yma mae’r posibiliadau’n ddiddiwedd gan chant y cyfle i fod yn rhywun arall. Ond er mwyn bod yn rhan o’r grŵp, yn debyg i fod yn aelod o’r gymuned rhaid iddynt weithio a chyfathrebu ag eraill er mwyn aros yno (Bilton, 2010). Awgryma hyn, heb y sgiliau gellir o bosib cael ei gadael allan. Ond yn bwysicach na dim trwy chwarae a’i  rhyngweithiad ag eraill mae plant yn gwneud ffrindiau (Sandberg ac Ärlemalm-Hagsér, 2011) sydd yn allweddol i feithrin hyder plant (McLeod et al. 2015). 
Er bod chwarae yn dod yn naturiol i blant ac yn llawn hwyl mae’n medru bod yn anodd gan ddisgwylir i blant wrando ar eirfa a gweithredoedd ei gilydd er mwyn cyfathrebu’n glir (Goldstein, 2012). Fodd bynnag nid yw hyn yn dod yn naturiol i rai gan fod anabledd neu anghenion dysgu ychwanegol yn creu rhwystrau sy’n ei atal i wneud yr un fath a phlant eraill. Mynega Stagnitti et al. (2012) bod plant ag anableddau mewn risg o ddim datblygu’r sgiliau chwarae sy’n sail i’r gallu i gyfranogi mewn swyddi megis rhyngweithio gyda ffrindiau, sgwrsio ag eraill ac ymrwymo mewn chwarae gyda chymar.
Er mwyn egluro hyn gellid ystyried plentyn ag awtistiaeth sydd ag amhariad cymdeithasol difrifol, hynny yw nid ydynt yn ymddangos y sgiliau sydd yn hanfodol i ddysgu iaith (Hambly a Fombonne, 2011). Yn ogystal â hyn mae chwarae i blentyn ag awtistiaeth yn fwy tebygol i ail-adrodd, fod yn obsesiynol ac aros yr un fath (Autism West Midlands, dim dyddiad) felly gellir dadlau fod cyfathrebu a chwarae ag eraill yn her i’r plentyn gan nid yw’r sgiliau angenrheidiol ganddynt. Mynega Moor (2008) bod chwarae yn anodd i blentyn ag awtistiaeth oherwydd anawsterau iaith, rhyngweithiad cymdeithasol a dychymyg, sydd yn allweddol i chwarae ac i sefydlu perthnasau ag eraill. 
Ond ar y llaw arall i blentyn sydd â Syndrom Down (SD) mae’r busnes o chwarae yn ddelfrydol gan ei fod yn ddysgwyr cinesthetig a gweledol a ganddynt y gallu i ddysgu o weithgareddau ymarferol (Down’s Syndrome Association, 2012) (D.S.A.) Un o gryfderau eraill plant â SD yw ei fod yn awyddus i gyfathrebu a chymdeithasu ond o ganlyniad i’w amhariad clywedol, iaith a lleferydd mae hyn yn medru fod yn anodd iddynt ei wneud. Fodd bynnag cyniga Dennis a Stockall (2015) bod plant sydd yn alluog yn gymdeithasol yn medru dysgu strategaethau i ryngweithio’n ddidrafferth ac yn gadarnhaol ag eraill. Felly awgryma hyn bod plentyn â SD yn medru rhyngweithio gyda’i chyfoedion oblegid ei anghenion.
Ar y cyfan mae gan blentyn â SD nifer o gryfderau sydd o fudd iddynt wrth fynd ati i chwarae a chymdeithasu ag eraill fodd bynnag mae’r gwendidau yn medru creu rhwystrau sydd o bosib yn ei atal i gael y gorau o’r profiadau sydd ar gael iddynt. I oresgyn hyn mynega D.S.A. (2012) bod cefnogaeth gan oedolyn yn medru datblygu cynhwysiant cymdeithasol y plentyn ond hefyd dylai’r plentyn cael y cyfle i weithio gyda’i chyfoedion sydd yn datblygu’n nodweddiadol. Y rheswm am hyn yw bod plant â SD yn dysgu wrth eraill a thrwy roi’r plentyn gyda’r rhai mwy abl yna byddai’n dysgu sgiliau cyfathrebu a chymdeithasol wrth ei ymarfer ac atgyfnerthu yn ei chwarae ac o ganlyniad yn datblygu. Felly er gwaethaf y rhwystrau i blentyn â SD gellir honni bod ei rhyngweithiad ag eraill yn allweddol i’w datblygiad. 
Atgyfnerthwyd hyn gan ddamcaniaeth Vygotsky (dim dyddiad dyfynnwyd yn Rees a Merriman, 2010:104) gan gredwyd fod plant yn dysgu wrth ryngweithio ag eraill gan ellir cefnogi’r plentyn i gyrraedd cam nesaf yn ei datblygiad. Mynegwyd bod plant yn gweithio mewn ‘parth datblygiad procsimol’ ac ar adegau angen cefnogaeth gan rywun mwy gwybodus i’w helpu i symud ymlaen i’r cam nesaf, ychwanegwyd bod oedolyn neu gyfoed yn medru gwneud hyn (Vygotsky 1978 dyfynnwyd yn Brock a Rankin, 2008:36) Felly mae’r hyn a honnwyd gan Vygotsky nid yn unig yn cefnogi plentyn sydd yn datblygu’n nodweddiadol ond yn bwysicach na dim yn cefnogi’r plentyn â SD i ddysgu a datblygu ac yn sicrhau cynhwysiant llwyddiannus yn y dosbarth.
Er mwyn sicrhau fod pawb yn cael yr un cyfleoedd i ddysgu ac i ddatblygu disgwylir i’r ymarferydd arsylwi bob plentyn i gadarnhau cam ddatblygiad y plentyn. Disgwylir i ymarferwyr adnabod y plant er mwyn hyrwyddo profiadau iaith a dysgu gorau posib (Brock a Rankin, 2008) Wrth wneud hyn bydd pob plentyn yn cael y gefnogaeth sydd angen ar gyfer ei datblygiad hwy yn bersonol. Rhaid i ymarferwyr ystyried plant ag anghenion dysgu ychwanegol neu anabledd sydd yn gweld y busnes o chwarae yn anodd. Rhaid sicrhau bod yr ardaloedd chwarae yn addas ac yn hyrwyddo datblygiad y plentyn. Mae chwarae sydd wedi ei gynllunio’n dda yn cynorthwyo plant i wneud synnwyr o’r byd o’u cwmpas, yn datblygu ac ymestyn ei sgiliau ieithyddol a chyfathrebu yn ogystal â buddion i elfennau eraill o’i datblygiad (DCELLS, 2008). Mynega Bruce (2011) bod angen creu amgylchedd chwarae sy’n annog chwarae ac sydd yn darparu ar gyfer pawb. Felly mae arsylwi ar blant yn hanfodol ar gyfer rhoi darlun clir i’r ymarferydd beth sydd angen ar yr unigolyn i ddatblygu’n bellach. 
Soniwyd am rwystrau chwarae i blant ag anabledd ond medrai plant eraill gwynebu rhain hefyd. Mynega Save the Children (2017) bod plant sydd yn byw mewn tlodi yn mynd heb rhai angenrheidiau megis llyfrau a theganau sydd yn hanfodol ar gyfer datblygu sgiliau iaith, felly nid ydynt yn cael yr un cyfleoedd a’r adnoddau sydd ar gael i blant mwy ffodus (Mittler, 2006). O ganlyniad i hyn maent yn gwario mwy o amser ar ben eu hun ar wahân i bawb arall ac mewn arwahaniad cymdeithasol (Milteer a Ginsburg, 2012). Ond ar y llaw arall cred Mittler (2006) bod gwaharddiad cymdeithasol yn cael ei sefydlu cyn i’r plentyn cael ei eni. Awgryma hyn bod dyfodol y plentyn wedi ei benderfynu’n barod cyn dod mewn i’r byd. 
Felly heb yr adnoddau a’r ardaloedd chwarae gellir dadlau bod cyfleoedd chware i blant o gefndiroedd difreintiedig yn gyfyng iawn. O ganlyniad maent yn fwy tebygol o ddechrau’r ysgol gyda sgiliau llythrennedd, iaith a chymdeithasol gwan (Dickinson a Tabor, 2001; Paul et al., 1996 dyfynnwyd yn Reynolds et al., 2011: 120). Atgyfnerthwyd hyn gan Save the Children (2015)  trwy ddatgan bod bwlch mewn sgiliau iaith plant o ardaloedd tlawd a’i chyfoedion o ardaloedd llai tlawd yng Nghymru. Ychwanegwyd bod sgiliau iaith yn fwy pwysig i blant sydd yn byw mewn tlodi. Felly mae’n hanfodol bod plant yn enwedig o ardaloedd difreintiedig yn cael amryw o gyfleoedd i chwarae a’r gefnogaeth er mwyn rhoi’r cyfle gorau iddynt lwyddo yn y dyfodol. Yn ogystal â hyn medrai chwarae cefnogi plant i ddeall bod rhai plant yn wahanol iddyn nhw, felly byddai chwarae yn ffordd o greu perthynas a’i helpu i oresgyn ffiniau (Dunn et al. 2004 dyfynnwyd yn Gleave a Cole-Hamilton, 2004:12). Yma yng Nghymru sefydlwyd rhaglen i gefnogi plant o ardaloedd difreintiedig felly sut bwriedir gwneud hyn?

Rhaglenni ymyrraeth 
Er mwyn rhoi’r cyfle gorau i’r rhai sydd yn byw mewn ardaloedd difreintiedig sefydlwyd rhaglen Dechrau’n Deg yng Nghymru yn 2006. Rhaglen blynyddoedd cynnar gan Lywodraeth Cymru ydyw ar gyfer teuluoedd gyda phlant o dan 4 mlwydd oed mewn ardaloedd mwyaf difreintiedig Cymru (Welsh Government, 2012). Bwriad y rhaglen yw cefnogi teuluoedd a chynnig gwasanaethau er mwyn cyflawni hyn. Un elfen o’r rhaglen yw rhoi cefnogaeth datblygiad iaith gynnar a gwnaed hyn yn bennaf trwy raglenni iaith a chwarae (Welsh Government, 2013).
Cynigwyd sesiynau chwarae ac iaith i rieni a’i plant a’i bwriad yw darparu rhieni gyda syniadau ar sut i ddatblygu iaith ei plentyn drwy gynnig amryw o raglenni ar gyfer oed gwahanol (Flying Start, dim dyddiad). Darperir amryw o weithgareddau chwarae er mwyn datblygu sgiliau iaith a’r rhyngweithiad rhwng y rhiant a’r plentyn. Mae’n wybyddus bod ymlyniad rhwng rhiant a phlentyn yng nghyfnodau cynnar plentyndod yn allweddol i ddatblygiad sgiliau cyfathrebu’r plentyn felly mae rhaglen Dechrau’n Deg yn ceisio sicrhau bod y rhai mewn ardaloedd difreintiedig yn elwa o hyn. Cred Bowlby (1969 dyfynnwyd yn Allan, 2008:144) mai’r rhyngweithiad a’r berthynas rhwng y fam a’r plentyn yw’r profiad cyntaf o gyfeillgarwch a chaiff y plentyn, ychwanegodd y medrai dylanwadu ar gynnydd y plentyn yn y dyfodol. Felly mae’r ymlyniad rhwng mam a phlentyn yn bwysig ac yn arwyddocaol i ddatblygiad y plentyn. 
Yn 2012/13 cefnogwyd tua 23,500 o blant ar y rhaglen a bwriadwyd i gynyddu hyn i 36,000 erbyn 2016 ond erbyn 2016 caiff dros 38,000 o blant mynediad i’r rhaglen (Wilton, 2017). Er mynegwyd bod y rhaglen yn medru cael dylanwad cadarnhaol ar gyrhaeddiad addysgol plentyn, ychwanegwyd fod hyn yn debygol o fod yn gynnydd bach (Wilton, 2017). Felly awgryma hyn bod y rhaglen yn llwyddiannus wrth gynnig gwasanaethau eraill ond o bosib ddim yn cael y dylanwad mwyaf o ran addysg y plentyn. Ond rhaid cofio bod cyfrifoldeb ar bawb i roi’r dechrau gorau i blentyn.
Yn debyg cynigwyd rhaglen ‘Learn to Play’ yn Awstralia. Rhaglen ymyrraeth i blant gydag anableddau ydyw sydd o bosib heb y sgiliau sydd angen i chwarae. Mynega Stagnitti et al. (2012) mai bwriad y rhaglen oedd gwella gallu’r plentyn i chwarae. Mae chwarae i blentyn ag awtistiaeth yn anodd felly mae angen dysgu’r plentyn sut i chwarae yn hytrach na dysgu trwy chwarae (Autism West Midlands, dim dyddiad). Nodwyd bod y rhaglen yn effeithiol i blentyn gydag awtistiaeth gan ddangoswyd cynnydd mewn iaith a dealltwriaeth gymdeithasol (Stagnitti 2004 dyfynnwyd yn Stagnitti et al., 2012:303). Er anelwyd y ddwy raglen at blant o wahanol alluoedd a chefndiroedd, roedd bwriad y ddau'r un fath ac o bosib cafwyd canlyniadau mwy effeithiol drwy'r rhaglen ‘Learn to Play’ gan roedd anghenion y plentyn yn fwy dwys.




Rôl yr oedolyn
O’r dystiolaeth mae rôl yr oedolyn yn allweddol i ffurfio ymlyniad ac i sefydlu perthynas gyda’r plentyn ac o ganlyniad o fudd i ddatblygiad y plentyn yn enwedig yn ystod cyfnodau cynnar y baban. Er newida’r chwarae wrth i blentyn fynd yn hŷn a ffurfio perthnasau gyda’i chyfoedion, rhaid pwysleisio ar bwysigrwydd rôl yr oedolyn yn chwarae plant hefyd boed yn rhiant neu ymarferydd. Wrth i blant weld oedolion yn trafod a chyfaddawdu mewn chwarae ac mewn gweithgareddau eraill mae’r plant yn dysgu i wneud yr un fath (Bilton, 2010). Felly mae’r plentyn yn dysgu wrth eraill fel y soniwyd yn namcaniaeth Lev Vygotsky. Mae bywyd, erbyn heddiw yn brysur gyda chyfleoedd ar gyfer chwarae’n lleihau o ganlyniad i llai o ardaloedd chwarae a llai o ryddid i fynd allan (Goldstein, 2012) yn ogystal â hyn mae pwysau dyddiol megis gwaith yn medru effeithio ar yr amser sydd gan deuluoedd i chwarae (Gleave 2009 dyfynnwyd yn Gleave a Cole-Hamilton 2012:13). Er gwynebwyd heriau, pa rôl sydd gan rieni ac ymarferwyr yn chwarae plant?
Pa bynnag mor brysur yw bywyd, dylai rhieni sicrhau'r amser i chwarae gan ei fod yn gyfle iddynt ryngweithio gyda’i plant (Ginsburg, 2007). Gan fod bywyd yn gynhyrfus gellir dadlau bod angen chwarae ar oedolion hefyd i’w hatgoffa am bwysigrwydd chwarae. Wrth ymrwymo yn y chwarae mae’n bwysig fod yr oedolyn yn gwrando a siarad gyda’r plentyn gan ystyried ei diddordebau a’i phrofiadau blaenorol (Brock a Rankin, 2008).  Yn debyg disgwylir i’r ymarferydd wneud hyn mewn lleoliadau blynyddoedd cynnar er mwyn sefydlu datblygiad presennol y plentyn. Er mae arweiniant chwarae gan oedolyn yn bwysig (Hakkarainen et al. 2013) rhaid iddynt sicrhau nid ydynt yn ymyrryd ar y chwarae ac yn ceisio cymryd drosodd gan fedrai hyn rhoi diwedd i’r chwarae. Ar y llaw arall heb gefnogaeth gan yr oedolyn medrai hyn amddifadu cyfleoedd y plentyn (The National Strategies: Early Years 2009) felly mae’n hanfodol fod y cydbwysedd yn iawn er lles a datblygiad y plentyn. Mae angen rhywfaint o ryngweithiad gydag oedolyn ond nid yw plant yn dysgu wrth i oedolion dweud wrthynt beth i wneud a sut i ymddwyn, felly mae angen y rhyngweithiad gyda’i chyfoedion er mwyn deall y rheolau ac yna dysgu beth sy’n dderbyniol ac annerbyniol (Brown a Patte, 2013). 
O fewn lleoliadau blynyddoedd cynnar ceir amryw o gyfleoedd i ymrwymo mewn gwahanol fathau o chwarae gan dyma yw sail y Cyfnod Sylfaen a fedrai hyn ddigwydd tu fewn neu thu allan. Unwaith eto rhaid i’r ymarferydd sicrhau ei bod ddim yn amharu ar chwarae’r plentyn ond yn hytrach arsylwi a chynnig cyfleoedd chwarae. Mynega Vu et al. (2015) fod ymarferwyr yn ansicr sut i gynnwys chwarae yn y dosbarth a naill ai’n gadael y plant i chwarae heb gyfrannu neu yn ymyrryd gormod. Yn ogystal â hyn mae angen i’r oedolyn oruchwylio’r chwarae i sicrhau fod rhai plant ddim yn cymryd drosodd ac yn mygu eraill hefyd bod y rhai mwy tawel ddim yn cael ei gwthio allan (Bilton, 2010). 
Felly mae gan yr oedolyn rôl allweddol yn chwarae plant gan heb y gefnogaeth ni fyddai’r plant yn amrywio’r chwarae ac yna ddim yn llwyddo i ddatblygu i’r cam nesaf. Mae angen i’r oedolyn i ymyrryd weithiau er mwyn sgaffaldi’r dysgu drwy wneud awgrymiadau er mwyn ymestyn cyfleoedd dysgu’r plentyn (Haughton ac Ellis, 2016) ac elfen allweddol o hyn yw annog y plant i esbonio'r hyn maent yn ei wneud er mwyn datblygu sgiliau ieithyddol a gwybyddol a hyder yn gallu ei hun. Yn arfer Reggio Emilia caiff plant y cyfle i drafod eu dysgu trwy ddefnyddio amryw o ddulliau megis lluniau i gefnogi hyn (Siencyn, 2008) ac wrth trafod ac ail-edrych arnynt mae’r plentyn yn ymarfer ei sgiliau iaith a chyfathrebu. Medrai hyn fod o fudd i blentyn sydd yn siarad llai gan caiff y cyfle i fynegi barn, ei profiadau a’i rhwystredigaethau trwy chwarae ac o ganlyniad yn galluogi’r rhiant neu’r ymarferydd i feithrin dealltwriaeth well o safbwynt y plentyn (Ginsburg, 2007) gan o bosib mewn sefyllfa arall ni fyddai’r plentyn yn hyderus yn cyfathrebu felly wrth chwarae caiff y plentyn y gefnogaeth i wneud hyn.

Casgliad
I gloi, o’r dystiolaeth rhaid dod i’r casgliad fod chwarae, yn enwedig gydag eraill yn hanfodol ar gyfer datblygiad cyfannol y plentyn ond enwedig i ddatblygiad iaith. Medrai plentyn dysgu wrth eraill a datblygu ei sgiliau i’w galluogi i fod yn gyfathrebwyr da ac yn aelodau o’r gymuned. Diddorol ydyw fod babanod yn gyfathrebwyr o’r cychwyn ac yn medru rhyngweithio ag eraill heb ddefnyddio geiriau. Wrth chwarae a chael y cyfleoedd moethus adeg blynyddoedd cynnar medrai plant ddysgu’r sgiliau a’r rheolau sydd angen arnynt er mwyn fod yn ddinasyddion y byd gan ei fod yn ei chefnogi i greu amryw o ffyrdd i gyfathrebu a gwneud pethau (Bruce, 2011).
Credwyd fod chwarae ond yn fuddiol i blant ond erbyn hyn mae’n amlwg bod oedolion hefyd yn elwa o’r math brofiadau ac yn ei galluogi i ryngweithio gyda’i plant sydd erbyn hyn yn werthfawr yn enwedig mewn byd mor brysur. Er ddisgwylir i bob plentyn fwynhau chwarae a rhyngweithio ag eraill nid yw hyn yn wirionedd bob tro gan i rai mae chwarae yn rhywbeth maent yn hoffi gwneud ar ben ei hun gan fod rhai anableddau yn ei atal i ymuno mewn a bod yn rhan o grŵp. Ond ar y llaw arall gyda’r gefnogaeth gywir medrai’r unigolion yma cael ei cynnwys yn llwyddiannus a ddim cael ei eithrio’n gymdeithasol. Yn ogystal â hyn medrai plant o gefndiroedd difreintiedig colli allan ar brofiadau chwarae yn eu cymuned ac yn y cartref oherwydd diffyg adnoddau a lleoliadau i’w wneud. Ond trwy’r Cyfnod Sylfaen medrai plant goresgyn y rhwystrau yma a chael y cyfleoedd sydd angen i ddatblygu.
Ceir amryw o safbwyntiau ddamcaniaethol ynglŷn â’r modd mae plant yn chwarae ac yn datblygu sgiliau iaith, a gan bob un ohonynt safbwyntiau dilys a diddorol. Ond ni ellir cadarnhau bod un yn fwy sylweddol na’r llall gan nid dyma oedd bwriad y drafodaeth ond yn hytrach ymchwilio i ddarganfod sut oedd chware yn medru hyrwyddo datblygiad iaith. Hefyd rhaid ystyried bod pob plentyn yn wahanol ac yn datblygu mewn ffyrdd gwahanol boed yn ‘wyddonwyr unig’ Piaget neu yn un o ‘gymdeithaswyr’ Vygotsky.  
Er cytunwyd bod plant yn dysgu orau trwy chwarae a’i rhyngweithiad ag eraill rhaid ystyried profiadau cynnar y plentyn gan rhain sy’n sefydlu’r perthnasau sydd angen i feithrin cyfeillgarwch a darparu’r sgiliau ar gyfer bywyd cymdeithasol. Felly i sicrhau dyfodol o gyfathrebwyr hyderus a llwyddiannus mae’n ddyletswydd ar oedolion i barhau cynnig y cyfleoedd cyfoethog yma i blant a ddim gadael i fywydau prysur cymryd drosodd. Mae’r cyfnodau cynnar ym mywyd plentyn yn gyfnod allweddol i’w datblygiad felly rhaid ei gefnogi i ddatblygu’r sgiliau angenrheidiol i gyfathrebu er mwyn fod yn aelodau o’r gymdeithas yn y dyfodol.

